

**Προς το Προεδρείο της Βουλής των Ελλήνων**

**ΑΝΑΦΟΡΑ**

**Για τον κ. Υπουργό Υγείας**

# **Θέμα: «Άμεσα να απαντηθεί από τον Υπουργό Υγείας γιατί τραυματίζονται ασθενείς εξαιτίας πλημμελούς συντήρησης του Πανεπιστημιακού Νοσοκομείου Λάρισας”.**

# Ο Βουλευτής Λάρισας Κόκκαλης Βασίλειος καταθέτει προς τον κ. Υπουργό Υγείας, ως Αναφορά το δημοσίευμα της ηλεκτρονικής εφημερίδας larissanet, σύμφωνα με την οποία, και με πλήθος άλλων, πληροφορηθήκαμε άναυδοι ένα ακόμη περιστατικό που καταδεικνύει την απόλυτη κατάρρευση των δομών της δημόσιας υγείας και δη σε ένα κομβικής σημασίας Τριτοβάθμιο Νοσοκομείο, που εξυπηρετεί τον πληθυσμό της κεντρικής και όχι μόνο Ελλάδος. Πρόκειται για το Πανεπιστημιακό Γενικό Νοσοκομείο Λάρισας, όπου κατέρρευσε τμήμα της οροφής στον χώρο των εξωτερικών ιατρείων, προκαλώντας τον τραυματισμό ασθενούς.

Σύμφωνα με το δημοσίευμα το περιστατικό έγινε χθες Δευτέρα (26/08) στα **απογευματινά ιατρεία του Πανεπιστημιακού Νοσοκομείου, όπου γυναίκα προσήλθε σε** προγραμματισμένο απογευματινό ραντεβού που είχε κλείσει στο Πανεπιστημιακό Νοσοκομείο Λάρισας και συγκεκριμένα στο ουρολογικό ιατρείο και την στιγμή **που ο γιατρός έδινε οδηγίες κι έγραφε το παραπεμπτικό, ξαφνικά ξεκόλλησε κομμάτι από την οροφή** και η μεσοτοιχία ήταν έτοιμη να καταρρεύσει. Έπεσε **στο κεφάλι της γυναίκας, ενώ χρειάστηκε η μεταφορά της,** σε άλλο ιατρείο για να την εξετάσουν, διαπιστώνοντας τραυματισμό στο κεφάλι και στο χέρι.

Επειδή, το γεγονός αυτό και δη στο μεγαλύτερο Νοσοκομείο της Κεντρικής Ελλάδος, όπου χιλιάδες ασθενείς και πολίτες καθημερινά προσέρχονται, είναι η απόδειξη ότι το Νοσοκομείο αυτό στερείται ουσιώδους συντήρησης και μέριμνας.

Επειδή, η πλημμελής συντήρηση της δομών του Νοσοκομείου είναι ένα καθημερινό σύνηθες φαινόμενο σε διάφορους χώρους του Νοσοκομείου, θέτοντας σε διαρκή κίνδυνο την ζωή και την σωματική ακεραιότητα χιλιάδων ασθενών, ιατρών και εν γένει εργαζομένων.

Επειδή, ο Υπουργός Υγείας είναι ο αρμόδιος για την ορθή, εύρυθμη και ασφαλή λειτουργία των νοσοκομείων, οφείλει να διατάξει ένορκη διοικητική εξέταση για να εξακριβωθεί υπό ποιες συνθήκες έλαβε χώρα το συμβάν αυτό, που οδήγησε στον τραυματισμό ασθενούς.

Επισυνάπτεται η σχετική δημοσίευση.

Παρακαλούμε για τις άμεσες και δέουσες ενέργειες του Υπουργείου για την άμεση επίλυση και δρομολόγηση των ανωτέρων και σχετική ενημέρωση μας.

**Αθήνα, 27 Αυγούστου 2024**

**Ο καταθέτων Βουλευτής**

### Κόκκαλης Βασίλειος